送楊誠齋赴江東漕
作者：彭龜年
朝代：宋

paragraphs: 愛公喜公去，愛國喜公住。
公去不可留，一節江東路。
停杯與公別，瑣瑣不足疏。
金陵古都會，形勢天所付。
江淮有前蔽，荆楚無後顧。
矯首對山河，亦足發外懼。
錢唐六十年，帖帖泰山措。
繁華視舊都，無復郇瑕慮。
郇瑕僅憂貧，雖貧猶未斁。
安得小范老，前席借一箸。
重畫汴洛謀，起此宴安痼。
金粟互輸送，甲兵更守戍。
去來徜習慣，緩急乃暇豫。
耳聞不如見，公見況超悟。
願公細平章，心期一言寤。
從此日暮雲，不外錦囊句。